Up-577/04
Natisni
Opravilna št.:
Up-577/04
Datum odločitve:
16. 11. 2004
ECLI:
ECLI:SI:USRS:2004:Up.577.04
Akt:
Ustavna pritožba A. A. zoper sodbo Vrhovnega sodišča št. I Up 1158/2001 z dne 13. 5. 2004
Izrek:
Ustavna pritožba A. A. zoper sodbo Vrhovnega sodišča št. I Up 1158/2001 z dne 13. 5. 2004 se zavrže.
Evidenčni stavek:
Okoliščina, da je oseba, v imenu katere je ustavna pritožba vložena, umrla, ne more pomeniti, da lahko oseba, ki je bila pooblaščena za zastopanje v drugih postopkih, ustavno pritožbo vloži brez ustreznega pooblastila. Ker pooblastilo, ki ga je vlagatelj ustavne pritožbe poslal, ni ustrezno (ni niti posebno niti novo) in ker ni priložil ustreznega pooblastila ne od dedičev ne od skrbnika zapuščine, je Ustavno sodišče štelo ustavno pritožbo za njegovo in jo zavrglo. Vlagatelj ustavne pritožbe namreč ne navaja, da bi sam bil tisti, ki bi mu bila z izpodbijanim posamičnim aktom kršena človekova pravica ali temeljna svoboščina.
Geslo:
1.4.52.9 - Ustavno sodstvo - Postopek - Procesne predpostavke v postopku ustavne pritožbe - Pooblastilo za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.3, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
4. 8. 2004
Vrsta odločitve:
sklep
Vrsta rešitve:
zavrženje
Dokument:
US24038
Up-577/04 - 7
16. 11. 2004
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 26. oktobra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. I Up 1158/2001 z dne 13. 5. 2004 se zavrže.
Obrazložitev
1. A. A. je v imenu B. B. vložil ustavno pritožbo zoper v izreku navedeno sodbo. S to sodbo je Vrhovno sodišče zavrnilo pritožbo B. B. zoper sodbo Upravnega sodišča o zavrnitvi tožbe zoper odločitev upravnih organov o zavrženju predloga B. B. za obnovo postopka, končanega z odločbo Okrajne zaplembne komisije v Trbovljah št. 26/2 z dne 15. 11. 1945.
2. Po določbi prvega odstavka 50. člena Zakona o Ustavnem sodišču (v nadaljevanju ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. A. A. je navedel, da jo vlaga v imenu B. B. Ker ustavni pritožbi ni priložil pooblastila, ga je Ustavno sodišče na podlagi drugega odstavka 54. člena ZUstS pozvalo, naj v roku petnajst dni predloži ustrezno pooblastilo za zastopanje v postopku z ustavno pritožbo pred Ustavnim sodiščem in ga opozorilo na posledice, če vloge v postavljenem roku ne bo dopolnil.
3. Na poziv za predložitev pooblastila za zastopanje v postopku pred Ustavnim sodiščem je vlagatelj ustavne pritožbe dne 15. 9. 2004 poslal pooblastilo, s katerim ga je B. B. dne 27. 4. 1993 pooblastila za zastopanje pred upravnimi in sodnimi organi v vseh njenih "premoženjskopravnih zahtevkih, ki izvirajo iz zaplembe" njenih nepremičnin. V dopolnitvi ustavne pritožbe pa navaja, da je A. A. umrla, zato prosi, naj Ustavno sodišče šteje, da se to pooblastilo nanaša tudi na postopek pred Ustavnim sodiščem, ker pooblastilo navaja "sodne organe".
4. Okoliščina, da je B. B. umrla, ne more pomeniti, da lahko oseba, ki je bila pooblaščena za zastopanje v drugih postopkih, ustavno pritožbo vloži brez ustreznega pooblastila.
Ker pooblastilo, ki ga je A. A. poslal, ni ustrezno (ni niti posebno niti novo) in ker ni priložil ustreznega pooblastila ne od dedičev ne od skrbnika zapuščine (131. člen Zakona o dedovanju, Uradni list SRS, št. 15/76 in nasl. - ZD), je Ustavno sodišče štelo ustavno pritožbo za njegovo. Glede na to, da niti ne navaja, da bi sam bil tisti, ki bi mu bila z izpodbijanim posamičnim aktom kršena človekova pravica ali temeljna svoboščina, pa je treba šteti, da je ustavno pritožbo vložila neupravičena oseba. Zato jo je Ustavno sodišče zavrglo.
5. Senat Ustavnega sodišča je sprejel ta sklep na podlagi tretje alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan